点苍山歌
王士性 (Ming)
点苍山高高蹑空，连峰十九如挂弓。峰峰流泉落涧底，下浸榆叶函山东。高山积雪照人眼，六月吹堕随罡风。寒光飞翠迸马首，太阴灏气摩苍穹。我闻点苍有奇石，胡自山苍石还白。岂是阴崖太古雪，化作瑶华点空碧。玉宇璚楼亘终古，影落榆河惊水府。骊龙弄珠蛟起舞，吐炬燃天作风雨。洪涛不没大鹳洲，瞥然大地如欲浮。四时变态更谲幻，深山巨泽良悠悠。我欲乘风御列缺，排云直踏中峰裂。珊瑚出水月未高，倦来且嚼山头雪。